Den endelige dommen fra CAS kom torsdag morgen norsk tid.

– Han testet positivt for meldonium, utøveren har innrømmet brudd på reglene, og han diskes fra OL, skriver CAS i en pressemelding.

Like etter meldte Eurosport at Kristin Skaslien og Magnus Nedregotten var på vei til Sør-Korea. Der skal de hente bronsemedaljene. Etter at OUR (Olympiske utøvere fra Russland) diskes, tar Norge tredjeplassen i curlingturneringen.

– Ja, jeg kan bekrefte at vi har fått muligheten til å reise ned til Pyeongchang, sier Nedregotten til Eurosport.no.

Pressekontakt Lars Otto Bjørnland bekrefter til NRK at de er på vei, og at de trolig får medaljene på lørdag.

– Det er jo klart at det blir en stor opplevelse, og at det blir noe annet å være der og motta medaljen, enn å få den i posten, sier pressekontakt Lars Otto Bjørnland til NRK.

Meldonium

Søndag sprakk nyheten om at russeren hadde levert en positiv dopingprøve. OUR-legen bekreftet at Krusjelnitskij brukte meldonium fram til det ble forbudt i 2016, men at han ikke har brukt det siden.

Da både a- og b-prøven inneholdt meldonium var det ingen tvil, og torsdag kom den endelige nyheten om at de ble disket. Det betyr ny medaljeseremoni i Pyeongchang.

Skaslien og Nedregotten reiser dermed med første fly østover, for å motta bronsen.

– Jeg måtte lese det to ganger, sa Kristin Moen Skaslien til NRK om da hun fikk høre nyheten.

– Det hele er uvirkelig. Det å skulle få en medalje i ettertid vil også være helt uvirkelig, sa Skaslien videre.

Mistenkte sabotasje

Russlands curlingpresident Dmitrij Svistjsjev hevdet tidlig at Krusjelnitskij kan ha vært utsatt for sabotasje, og Russlands idrettsminister Pavel Kolobkov har sagt det samme.

– Retten ville ha besluttet å ta fra oss medaljene uansett. Men siden vi virkelig innrømmer det faktum at hans dopingprøve var positiv for meldonium, gir vi tilbake medaljene, sier Valentina Parinova, leder i det russiske curlingforbundet til TASS.